钦定古今图书集成/明伦汇编/氏族典/第581卷 > 耶律淳
## 钦定古今图书集成/明伦汇编/氏族典/第581卷 > 耶律淳

按《辽史天祚帝本纪》，“耶律淳者，世号为北辽。淳，小字
涅里，兴宗第四孙，南京留守，宋魏王和鲁斡之子。笃
学好文，出为彰圣军节度使。天祚即位，进王郑。乾统
二年，加越王。六年，拜南府宰相，首议制两府礼仪，徙
王魏，宠冠诸王。天庆五年，进封秦晋国王，拜都元帅。
至锦州，队长武朝彦作乱，劫淳，淳匿而免，收朝彦诛”
之。保大二年，天祚入夹山，回离保、耶律大石等引灵
武故事，欲立淳，淳不从，官属劝进，遂即位。百官上尊
号曰“天锡皇帝”，改保大二年为建福元年。遥降天祚
为湘阴王，以燕、云平、上京、中京、辽西六路，淳主之。沙
漠以北，南北路两都招讨府，诸蕃部族等仍隶天祚，
自此辽国分矣。宋人发兵问罪，击败之，淳病死，年六
十。百官伪谥曰“孝章皇帝”，庙号宣宗，葬燕西香山永
安陵。天祚降淳庶人，除其属籍。